Ole Tranberg har taget adskillige sikkerhedsforanstaltninger i brug, fordi der snart åbner et udrejsecenter i nærheden af hans hjem.

Udsigten til et nyt udrejsecenter i Kværshovedgård ved Ikast, der skal tage imod afviste asylansøgere og kriminelle udvisningsdømte, har fået naboerne i området til at forberede sig.

En af de naboer, der har taget sine forholdsregler med udsigten til de nye naboer, er Ole Tranberg, som TV Midtvest har talt med. Han bor 300 meter fra udrejsecentret.

Han fortæller, at de nye naboer bekymrer ham, og derfor har han taget flere sikkerhedsforanstaltninger i brug for at dæmme op for ubudne gæster. Han har blandt andet sat et to meter højt skovhegn op, et overvågningskamera og et alarmanlæg.

- Nogle af dem har jo en kriminel baggrund, og det gør, at man bliver lidt mere påpasselig, siger han til TV Midtvest.

Mener ikke, at det er overdrevet

Han synes ikke, at det er overdrevet, at han har øget sin ejendoms sikkerhed så markant, som det er tilfældet.

- Det tror jeg, der er mange, der ikke bor tæt på, der vil synes, men min kone og jeg har snakket sammen, og det er bare en dårlig oplevelse, der skal til, for at vi bliver bange for at bo her.

Blandt Ole Tranbergs nyerhvervede sikkerhedsforanstaltninger er også en nyindkøbt schæferhund.

- Min kone går tur i skoven, og der tror jeg, at hun vil føle, at det er mere trygt at have en fyr som ham her med. Det er jo vigtigt, at vi kan bibeholde en dagligdag, som vi kender den, siger Ole Tranberg til TV Midtvest.

Ikke alle deler bekymringen

Det er ikke alle naboerne til det nye udrejsecenter, der deler Ole Tranbergs bekymring.

Henrik Rei Jensen, der også bor i nærheden, mener, at det er blevet blæst op i aviserne.

- Statsfængslet herude har eksisteret i 45 år, og vi bor sådan set lige i baghaven til det, og vi har sgu aldrig haft problemer, siger han.

Udrejsecenteret bliver taget i brug om en uge. Udlændingestyrelsen oplyser, at det først er til sommer, at de udviste kriminelle rykker ind.